Jasaň, Viliam, poslanec NR SR (2012-09-25):
Ďakujem pekne, pani predsedajúca, pani podpredsedníčka. No, pôvodne som nemal v úmysle reagovať, ale táto zvláštna diskusia nedá mi nepovedať pár poznámok, pretože ja neviem, kam sme dospeli. A možno je to taká záchranná brzda, vo štvrtok hlasovať o tom, čo niekde sme tu nejakú zhodu veľkú nenašli. Z tejto diskusie mám naozaj taký pocit, že je táto téma naozaj momentálne aktuálna a náročná politicky zneužívaná a každý si ju chce uzurpovať pre seba, aby sa niekde vo svetle reflektorov ukázal. Myslím si to z tejto diskusie. Či to tak je, nechám na posúdenie iných. Ale zároveň musím aj veľmi odmietnuť niektoré tvrdenia alebo náznaky tvrdení, ktoré tu odzneli, a to, že rodičovský príspevok je odmena za to, že dieťa má dieťa. No, nie je to odmena. To vôbec nie. To je sociálna dávka nato, aby to dieťa, ktoré sa narodilo, malo aspoň to základné, čo by rodičia mohli kúpiť. Ja viem, že sa to zneužíva, mnohokrát, to mi je jasné. Tak vymyslíme niečo, aby sa to nezneužívalo, ale neničme to. To nie je cesta k tomu. Druhá poznámka, že starostovia nie sú schopní kontrolovať aktivačné práce a prostredníctvom týchto peňazí si kupujú voličov, bolo to už vysvetlené, že nie všetci, len niektorí. Bolo tu aj zo strany pani Nicholsonovej hovorené. Ja sa pýtam, ak ste za dva roky, vážené kolegyne, kolegovia, zistili, že sa to zneužíva, čo ste pre to urobili? Lebo vy to tvrdíte, nie my. Vy to tvrdíte, tak čo ste urobili? Komu ste to nahlásili, tých starostov? Na aké úrady ste išli a povedali, že tak tu sa zneužívajú tieto peniaze. (Potlesk.) Prečo ste to neurobili? Tretia poznámka. Koordinátori berú peniaze na aktivačné práce. No tiež si nemyslím, že to tak je. A ak sa to niekde deje, tak to treba povedať, veď sú na to úrady zodpovedné. A, viete, mňa mrzí to, že tu mnohokrát možno neuvážene z úst poslancov vyjdú reči takéhoto charakteru alebo podobného, ktoré potom zľudovejú. Lekári berú úplatky. Politici berú úplatky. A niekto, všetko berie úplatky. To akože nie je dobré, lebo ľudia si to zapamätajú. Aha, však to poslanec povedal, že starostovia a koordinátori berú úplatky. To sem naozaj nepatrí. A ak, tak niečo konkrétne. A povedzte kto, kedy, čo a ako sa to bude riešiť. Viete, my sme tu mali, aspoň ja mám ten pocit za tých pár rokov, čo som tu, že tu z tohto kecpultu by sme mali hovoriť jasne a konkrétne o veciach, ktorým rozumieme. Čo chcem riešiť, ako chcem riešiť a s kým to chcem riešiť. A to je odpoveď aj pánovi Hlinovi. (Potlesk.) Nebojte sa, my to nechceme riešiť preto neskôr, aby to bolo naše, ale aby to bolo iné. Aby to nebola Coca-Cola, ale aby to bola číra pitná voda, ktorá sa dá piť, a aby každý vedel, čo chceme riešiť, s kým chceme riešiť a ako chceme riešiť. A k tomu my naozaj pripravujeme sériu opatrení, ktoré za pomoci možno aj vaším alebo ďalších kolegov tento problém dlhoročný budeme riešiť. A úplne posledná poznámka. Pán kolega Novotný, no ja si neodpustím tu poznámku, ja som povedal kolegovi Kaníkovi, že to je taká prihrávka na smeč. Ja ako volejbalista si teraz trošku udriem. Tie listy, ktoré ste čítali, keby to povedal pán Kuffa alebo pán Pollák, alebo pán Hlina, noví poslanci, tak by som to zobral, akceptoval. Ale od vás, ktorý ste členom strany, ktorí desať rokov tu vládli, teraz povedať, že tak takto to na Slovensku vyzerá, sa mi zdá nefér. (Potlesk.) Ďakujem. (Potlesk.)